rlitschk/wikidir huggingface dataset:
De Bismarcktoorn in Stood weer en Toorn, de von 1895 bet 1962 in Stood op’n Swarten Barg stünn. Dat weer een von vele Bismarcktoorns, de in düsse Tied in dat Düütsche Riek boot worrn sünd. An’n 10. April 1886 is in Stood en Verschönerungsvereen grünnt worrn. Noch an’n sülven Dag hebbt Stadtbomeester Fröhlich un de Wienhändler Johann Grube en Andrag stellt, op’n Swarten Barg en Utsichtstoorn to boon. Dat is toeerst aflehnt worrn, von wegen dat nich kloor weer, ’keen de Kösten dregen schull. Aver dor is en Fonds inricht worrn, in den Spennen sammelt worrn sünd. Bet April 1894 weer de Fonds op 2900 Rieksmark anwussen. Johann Grube hett denn Garantie geven, dat he noch 1000 Mark tosätzlich sammelt, un in’n Oktober 1894 hett de Vereen beslaten, den Toorn to boon. De Genehmigung von’n Magistraat keem an’n 21. Dezember 1894 un an’n 16. März 1895 keem de Besluss von’n Verschönerungsvereen, dat de Toorn to Ehren von Otto von Bismarck, de an’n 1. April 1895 80 Johr oold worrn is, Bismarcktoorn heten schall. De Boarbeiden füngen in’n April 1895 an, Richtfest weer an’n 3. August 1895 un Inwiehung an’n 29. September 1895. An’t Enn hett de Toornbo 7530 Mark köst.
De Bismarcktoorn op’n Kiekbarg weer en Toorn, de von 1912 bet 1945 twüschen de Dörper Ehstörp, Vohrendörp un Alvsen op’n Kiekbarg stünn. Dat weer een von vele Bismarcktoorns, de in düsse Tied in dat Düütsche Riek boot worrn sünd. De eersten Plaans för en Toorn hett dat an’n 1. April 1906 bi en Festkommers von’n Stammdisch Bismarck-Nische in Horborg geven. Se hebbt en Komitee grünnt, dat sik mit’n Toornbo to Ehren von Otto von Bismarck befaten schull. In de Johren na 1906 sünd Spennen sammelt worrn. In’n Mai 1911 hett dat Komitee denn den Kiekbarg as Standoort fastleggt. Dat Grundstück leeg op de Grenz von de Feldmarken von Ehstörp un Vohrendörp un hett Wilhelm Schuster, Besitter von dat Gasthuus Peters Höh’ (vondaag Gasthuus to’n Kiekbarg) tohöört. De Grundsteen is an’n 2. Juli 1912 leggt worrn un de Inwiehung mit 5000 Gäst weer an’n 27. Oktober 1912. De Boarbeiden hett dat Ünnernehmen August Prien ut Horborg daan. Nadem de Toorn trech weer, is en Vereen grünnt worrn, de sik för dat Bewohren von’n Toorn insetten schull. De Toorn bestünn ut Sandsteen un rode Klinkers. Entworfen hett em de Architekt Wilhelm Kreis. De Kösten weren 50.000 Rieksmark. He weer 23 Meter hoog
Bult (hoochdüütsch Bult) is en lütten Oort in de Gemeen Scheeßl in’n Landkreis Rodenborg, Neddersassen. Binnen de Gemeen Scheeßl höört de Oort to de polietsche Oortschop Westerholt. De Oort liggt in’n Westen von de Lümbörger Heid an’n Rand von dat Bultmoor. Dat Water ut dat Rebeed flütt över Gravens un lüttjere Beken na’n Alpershusener Möhlenbeek hen af. De Naveröörd sünd Wittkopsbossel in’n Noorden, Westeresch in’n Noordoosten, Jeersdörp un Scheeßl in’n Süüdoosten, Westerholt un Borchel in’n Süüdwesten un Hetzweeg un Abbendörp in’n Noordwesten. In de Franzosentied von 1810 bet 1814 hett de Oort to de Mairie Jeem in’n Kanton Rodenborg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. De Oort hett vör 1885 to de Amtsvaagdie Scheeßl in dat Amt Rodenborg tohöört. Na 1885 weer dat in’n Kreis Rodenborg, de 1977 mit’n Landkreis Bremervöör to’n ne’en un grötteren Landkreis Rodenborg tohoopgahn is. De Oort höört al von öllers bi de Buurschop un later de Gemeen Westerholt mit bi, de an’n 1. März 1974 mit de Gemeenreform in Neddersassen Deel von de Gemeen Scheeßl worrn is. Sietdem billt Westerholt en Oortschop binnen de Gemeen. Bult is
De Bandwörmer oder Lintwurms (Cestoda, von ooldgr. κεστός kestós „Gördel“, up Düütsch un Platt ok Cestoden oder Zestoden) sünd en Klass mank de Plattwörmer (Plathelminthes). Weltwiet gifft dat bi 3.500 Aarden. De meisten höört to de so nömmten Echten Bandwörmer (Eucestoda) mit to. Bandwörmer leevt as Endoparasiten binnen in den Darm oder in’n Bregen vun allerhand Warveldeerter. To’n Fastholen an de Darmwand hefft Bandwörmer normolerwiese an dat Vörenne en Hakenkranz mit Suugmüler, dat is de so nömmte Scolex. De Gyrocotylidea hefft dorgegen an dat Achterenne en Rosettenorgan. Sunnerlich de Echten Bandwörmer sünd unnerdeelt in enkelte Afsnitte vun dat Lief. Düsse Afsnitte weert Proglottiden nömmt. De meisten Bandwörmer sünd, bit up en poor Aarden na, Halfsläge un hefft vundeswegen Geslechtsdeele vun Heken un Seken. All Bandwörmer sünd sunnerlich goot anpasst an ehr Leven as Endoparasiten. De Larven un ok de adulten Wörmer freet in den Weert un hefft dor keen egen Darm bi. Wenn de Wörmer utwussen sünd, backt se sik normolerwiese mit Suugmüler oder mit en Hakenkranz in’n Darm vun den Endweert fast un nehmt dor de Nehrstoffe direktemang dör de Huut up. Düsse Nehrstoffe sünd dör den Weert bi’t Verdauen dör Enzyme freesett wurrn. Um sik sülms gegen düsse
De Echten Bandwörm(er) oder Echten Lintwurms (Eucestoda) sünd Bandwörmer, de as Parasiten in'n Darm vun Warveldeerter leevt. De meisten Aarden gifft dat bi Fische. Se kaamt up de ganze Eer vor. Ehren Naam kriegt de Bandwörmer vun ehren Endweert. Anners is dat bloß bi den Minschen siene Bandwörmer: Se dreegt den Naam vun den Twuschenweert. So leevt de Beesterbandworm Moniezia in Rinner, wenn se utwussen sünd, un hefft en Miete as Twuschenweert, man de Beesterbandworm Taenia leevt utwussen in den Minschen un hett en Rind as Twuschenweert. Dat Lief bi de Echten Bandwörmer (Eucestoda) lett as en platt Band (vundeswegen de Naam) un besteiht ut allerhand Afsnitte, de Proglottiden nömmt weert. Elke Proglottis hett de Geslechtsorgane vun Heken un Seken. De Wörmer sünd also Halfsläge. Se paart sik unner'nanner un kriegt so unbannig veel Nakamen. Man unner de Eucestoda gifft dat ok faken Sülmsbefruchten. An'n Kopp (Scolex) sitt Grieporgane, wo se sik in den Darm vund en Weert mit fastbacken könnt. Dat könnt eenfache Anbackkuhlen ween oder ok Suugmüler, de veel kumplexer sünd, un ok Hakenkränze an't Achterenne. De Bandwörmer sünd twuschen 3 mm (Vossbandworm)(Echinococcus multilocularis) un 20 m (Fischbandworm (Diphyllobothrium latum) lang. Ut de Eier kruupt de Sesshakenlarve (Hexacanthlarve)
Riep (hoochdüütsch Riepe) is en lütten Oort in de Gemeen Vahl (Samtgemeen Fintel) in’n Landkreis Rodenborg, Neddersassen. Von’n Rest von de Gemeen Vahl is Riep dör en Striepen Land aftrennt, de to de Gemeen Lauenbrüch tohöört. Dormit billt Riep en Exklaav von de Gemeen. De Oort liggt in en Rebeed mit veel Holt. Dat Land in’n Noordoosten weer fröher allens Moor (Deel von dat Königsmoor). Dat Water flütt över Stellbeek un annere lüttjere Waterlööp na de Wümm hen af, de annerthalv Kilometer in’n Noordoosten langsflütt. In’n Noorden liggt dat Naturschuulrebeed Sniggenstieg. De Naveröörd sünd Wümm, Königsmoor un Dreehusen in’n Noordoosten, Stell in’n Oosten, Fintel un Vahl in’n Süüdoosten, Benkeloh in’n Süden, Lauenbrüch in’n Süüdwesten un Stemmen mit Neddervieh, dat Rode Moor un Stemmerfeld in’n Noordwesten. In de Franzosentied von 1810 bet 1814 hett de Oort to de Mairie Lauenbrüch in’n Kanton Töst höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. De Oort hett vör 1885 to de Amtsvaagdie Scheeßl in dat Amt Rodenborg tohöört. Na 1885 weer dat in’n Kreis Rodenborg, de 1977 mit’n Landkreis Bremervöör to’n ne’en un grötteren Landkreis Rodenborg tohoopgahn is.
Claus Stamann (* 1937 in Fintel) is en düütschen Heimatforscher. Stamann is 1937 in Fintel boren un weer Schoolmeester. Von 1980 bet 1999 weer he Rekter von de Pestalozzischool in Soltau un is denn in Rohstand gahn. In’n Rohstand hett he en Reeg Böker över de Regionalgeschicht von de Dörper in dat Grenzrebeed twüschen de Landkreise Rodenborg un Heidkreis schreven (ünner annern över dat Kriegsfungenenlager in Grotenwe, wat en Butenlager von dat Lager Soltau weer, över Fintel, Wessloh, Lauenbrüch un de Gemeen Vahl mit de Öörd Benkeloh un Riep). He leevt in Wessloh in de Gemeen Snevern. 2008 hett he de Sneverner Ehrennadel kregen. Fintel. Die Geschichte eines Dorfes. 2002 Großenweder Moor. Eine Siedlung für deutsche Rückwanderer. 2005 Anekdoten und andere Geschichten aus Fintel und Umgebung. 2006 Wesseloh. Die Geschichte eines Dorfes. Snevern 2008 Kriminalgeschichten aus der Heide. 2010 Das Schlosslehen Lauenbrück, die Herren von Bothmer, die Bauern und das Dorf. Wasra 2012 Büschelskamp. Kreissiedlung beim Nassen Moor, Heimat für Kriegsbeschädigte und Arbeiter an der Eisenbahn. Wasra 2013 Benkeloh, Riepe, Vahlde. Die Geschichte einer Gemeinde. 2016
Halfslachtigkeit, Tweeslachtigkeit oder Hermaphroditismus (gr. vun Hermes un Aphrodite) meent in de Biologie, datt Leevwesen vun en Aart Geslechtsorgane nich bloß vun een Geslecht, man vun beide (Heken un Seken) hefft. Dat seggt ok dat plattdüütsche Woort, dat so veel bedüden deit, as „vun dubbelten Slag“ (vun dubbelte Aart) oder „na de Aart vun en halven Mann un en halve Fro“. Buten de Biologie (u. a. in Psychologie un Mythologie) warrt Tweeslachtigkeit ok Androgynie nömmt. Sunnerlich mank de Planten gifft dat allerhand Tweeslachtichkeit. Bi Saatplanten gifft dat dor twee Aarden vun: Eenhüsige Planten hefft up een Plant Blöten vun Heken un Seken, un echt tweeslachtige Planten hefft bloß een Aart vun Blöten, wo dat avers Geslechtsdeele vun Heken un Seken in gifft. Over allerhand Strategien vun „Sülmsinkompabilität“ warrt bi de meisten Aarden utslaten, datt se sik sülms befruchten doot. Bi Deerter gifft dat Halfslachtigkeit sunnerlich bi Warvellose, as bi Mettjen, Plattwörmer un Neteldeerter. Dat gifft ok Sniggen up Land un in Söötwater, de sünd tweeslachtig. Halfslachtigkeit stellt bi Deerter en normalen Deel vun den Afloop vun dat Leven dor. Faken sünd Halfsläge hier de Deerter, de sik sexuell vermehrt, mank en Aart, de sik anners bloß asexuell vermehren deit. Mank
Benkeloh is en lütten Oort in de Gemeen Vahl (Samtgemeen Fintel) in’n Landkreis Rodenborg, Neddersassen. De Oort liggt in en Rebeed mit veel Moor ümto. Dat Water ut dat Rebeed flütt na de Fintau hen af, de een Kilometer in’n Noordoosten von Benkeloh langsflütt. De Naveröörd sünd Riep in’n Noorden, Vahl in’n Noordoosten, Fintel in’n Oosten, Eenloh in’n Süüdoosten, Oostervees un Westervees in’n Süüdwesten, Scheeßl in’n Westen un Varel, Büschelskamp un Lauenbrüch in’n Noordwesten. Benkeloh kummt 1104/1105 as Trintla toeerst in de Oorkunnen vör. Later hett de Oort Dreenloh heten un noch later hett sik de Naam op dat hüdige Benkeloh ännert. In’n Tweten Weltkrieg sünd dree Soldaten ut Benkeloh fullen oder vermisst. In de Franzosentied von 1810 bet 1814 hett de Oort to de Mairie Lauenbrüch in’n Kanton Töst höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. De Oort hett vör 1885 to de Amtsvaagdie Scheeßl in dat Amt Rodenborg tohöört. Na 1885 weer dat in’n Kreis Rodenborg, de 1977 mit’n Landkreis Bremervöör to’n ne’en un grötteren Landkreis Rodenborg tohoopgahn is. De Oort höört von öllers bi de Buurschop un later de Gemeen
Abbendörp (hoochdüütsch Abbendorf) is en Dörp in de Gemeen Scheeßl in’n Landkreis Rodenborg, Neddersassen. Binnen de Gemeen höört de Oort de polietsche Oortschop Abbendörp-Hetzweeg. Dat Water ut dat Rebeed flütt över de Meh-Au af. De Naveröörd sünd Ehsdörp, Hatz un Bockhorst in’n Noorden, Sootel in’n Noordoosten, Wittkopsbossel (mit Olenhöben) un Hetzweeg in’n Oosten, Westerholt in’n Süüdoosten, Borchel in’n Süüdwesten, Heesdörp in’n Westen un Jeem, Elsdörp un Badenhorst. In’n Eersten Weltkrieg sünd söven Soldaten ut Abbendörp fullen oder vermisst un in’n Tweten Weltkrieg 13. In de Franzosentied von 1810 bet 1814 hett de Oort to de Mairie Heeßel in’n Kanton Zeven höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. De Oort hett vör 1885 to de Amtsvaagdie Scheeßl in dat Amt Rodenborg tohöört. Na 1885 weer dat in’n Kreis Rodenborg. 1977 is dat Deel von’n ne’en, grötteren Landkreis Rodenborg worrn. De Oort hett fröher tohoop mit Heesdörp en Buurschop billt, is aver in dat 19. Johrhunnert en egen Gemeen worrn, de denn an’n 1. März 1974 mit de Gemeenreform in Neddersassen Deel von de Gemeen Scheeßl worrn is. Dorbi is Abbendörp binnen de Gemeen mit
Hetzweeg (hoochdüütsch Hetzwege) is en Dörp in de Gemeen Scheeßl in’n Landkreis Rodenborg, Neddersassen. Binnen de Gemeen höört de Oort de polietsche Oortschop Abbendörp-Hetzweeg. Dat Water ut dat Rebeed flütt in’n Noorden över de Meh-Au af un in’n Süden över’n Westerholter Kanaal na de Wümm hen. De Naveröörd sünd Wittkopsbossel mit Olenhöben un Sootel in’n Noordoosten, Westeresch un Jeersdörp in’n Süüdoosten, Westerholt in’n Süden, Borchel in’n Süüdwesten un Heesdörp, Abbendörp un Bockhorst in’n Noordwesten. Hetzweeg kummt 1028 as Hekiswidi toeerst in de Oorkunnen vör. In’n Eersten Weltkrieg sünd teihn Soldaten ut Hetzweeg fullen oder vermisst un in’n Tweten Weltkrieg 19. De Oort hett vör 1885 to de Amtsvaagdie Scheeßl in dat Amt Rodenborg tohöört. Na 1885 weer dat in’n Kreis Rodenborg. 1977 is dat Deel von’n ne’en, grötteren Landkreis Rodenborg worrn. De Oort hett fröher tohoop mit Jeersdörp, Olenhöben, Westeresch un Wittkopsbossel de Buurschop Westeresch billt, is aver in dat 19. Johrhunnert en egen Gemeen worrn, de denn an’n 1. März 1974 mit de Gemeenreform in Neddersassen Deel von de Gemeen Scheeßl worrn is. Dorbi is Hetzweeg binnen de Gemeen mit Abbendörp to de Oortschop Abbendörp-Hetzweeg mit egen Oortsraad un Oortsbörgermeester tohoopslaten worrn. Hetzweeg is evangeelsch-luthersch präägt un höört to
Abbendörp-Hetzweeg is een von de Oortschoppen in de Gemeen Scheeßl in’n Landkreis Neddersassen. De Oortschop besteiht ut de twee Dörper Abbendörp un Hetzweeg. Bet to de Gemeenreform in Neddersassen an’n 1. März 1974 weren Abbendörp un Hetzweeg twee separate un egenstännige Gemenen. Mit de Gemeenreform sünd de Öörd denn all beid Deel von de Gemeen Scheeßl worrn. Dorbi sünd se to een Oortschop tohoopslaten worrn, de nu gemeensaam en Oortsraad mit negen Maten un en Oortsbörgermeester wählt. Bi de Wahlen to’n Oortsraad in Abbendörp-Hetzweeg gifft dat en Eenheitslist ahn Parteien. Liddmaten 2016: Eckhard Behrens, Reinhard Frick, Sandra Glock, Hermann Hilken, Frank Liebich, Wilfried Luckfiel, Ines Meyer-Brunkhorst, Christoph Steinke, Rainer Tietje Oortschoppen in de Gemeen Scheeßl Abbendörp-Hetzweeg | Badlsdörp | Jeersdörp | Oostervees | Scheeßl | Sootel | Westeresch | Westerholt | Westervees | Wittkopsbossel | Wohlsdörp
Jeersdörp (hoochdüütsch Jeersdorf) is en Dörp in de Gemeen Scheeßl in’n Landkreis Rodenborg, Neddersassen. Binnen de Gemeen billt de Oort en egene polietsche Oortschop. De Oort liggt direkt an de Wümm. Op dat annere Över von de Wümm liggt denn Scheeßl. De Naveröörd sünd Wenkeloh in’n Noorden, Helsch, Rehr un Griemshoop in’n Noordoosten, Scheeßl in’n Oosten, Veers in’n Süüdoosten, Veersbrügg, Badlsdörp un Wohlsdörp in’n Süden, Rodenborg in’n Süüdwesten, Westerholt in’n Westen un Hetzweeg un Westeresch in’n Noordwesten. Jeersdörp kummt 1260 toeerst in en Oorkunn von de Bischöp von Veern vör. In’n Eersten Weltkrieg sünd 19 Soldaten ut Jeersdörp fullen oder vermisst un in’n Tweten Weltkrieg 15. In de Franzosentied von 1810 bet 1814 hett de Oort to de Mairie Rodenborg in’n Kanton Rodenborg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. De Oort hett vör 1885 to de Amtsvaagdie Scheeßl in dat Amt Rodenborg tohöört. Na 1885 weer dat in’n Kreis Rodenborg. 1977 is dat Deel von’n ne’en, grötteren Landkreis Rodenborg worrn. De Oort hett fröher tohoop mit Hetzweeg, Olenhöven, Westeresch un Wittkopsbossel de Buurschop Westeresch billt, is aver in dat 19. Johrhunnert en
Haxloh (hoochdüütsch Haxloh) is en lütten Oort in de Gemeen Fintel (Samtgemeen Fintel) in’n Landkreis Rodenborg, Neddersassen. De Oort liggt in’n Noorden von de Lümbörger Heid. Dat Water ut dat Rebeed flütt över Gravens na de Fintau hen af. De Naveröörd sünd Königsmoor in’n Noorden, Host un Wümmgrund in’n Noordoosten, Wessloh, Redderbarg un Eggersmöhl in’n Oosten, Osterwe, Haswe un Oosterloh in’n Süüdoosten, Grotenwe un Fintel in’n Süden, Eenloh in’n Süüdwesten, Vahl in’n Westen un Riep un Stell in’n Noordwesten. In de Franzosentied von 1810 bet 1814 hett de Oort to de Mairie Lauenbrüch in’n Kanton Töst höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. De Oort hett vör 1852 to de Amtsvaagdie Snevern in dat Amt Rodenborg tohöört. Von 1852 bet 1859 weer dat in dat Amt Snevern un von 1859 bet 1885 in dat Amt Soltau. Bi de Reform 1885 is de Oort in’n Kreis Rodenborg wesselt, de 1977 mit’n Landkreis Bremervöör to’n ne’en un grötteren Landkreis Rodenborg tohoopgahn is. De Oort höört von öllers bi de Buurschop un later de Gemeen Fintel mit bi. Haxloh is evangeelsch-luthersch präägt un höört to dat
Büschelskamp (hoochdüütsch Büschelskamp) is en lütten Oort in de Gemeen Scheeßl in’n Landkreis Rodenborg, Neddersassen. Binnen de Gemeen höört de Oort to de polietsche Oortschop Scheeßl. Dat Water ut dat Rebeed flütt över Gravens na de Wümm hen af. De Naveröörd sünd Rehr in’n Noorden, Lauenbrüch in’n Noordoosten, Benkeloh un Oostervees in’n Süüdoosten, Westervees in’n Süden, Scheeßl in’n Süüdwesten, Varel, Westeresch un Wenkeloh in’n Westen un Griemshoop un Helsch in’n Noordwesten. Büschelskamp is in de Tied von 1921 bet 1926 anleggt worrn, as Siedlung mit 16 Siedelsteden an’n Rand von dat Büschelsmoor. Büschelskamp is evangeelsch-luthersch präägt un höört to dat Kaspel von de Lucas-Kark in Scheeßl. För de Kathoolschen is de Corpus-Christi-Kark in Rodenborg tostännig. För Büschelskamp is de freewillige Füürwehr Scheeßl mit tostännig. An Büschelskamp langs löppt de Bundsstraat 75, de in’n Noordoosten na Töst un Bookholt geiht un in’n Süüdwesten över Scheeßl na Rodenborg un Otterbarg. De nächste Autobahn is de Autobahn 1 (Afsnidd Hamborg–Bremen). De Opfohrt 47 Zittens liggt so 15 Kilometer in’n Noorden von Büschelskamp an de L 131. De nächste Bahnhoff is so bi veer Kilometer wied weg in’n Noordoosten de Bahnhoff Lauenbrüch an de Bahnlien Hamborg–Bremen. Claus Stamann: Büschelskamp. Kreissiedlung beim Nassen Moor, Heimat
Scheeßl (hoochdüütsch Scheeßel) is en Dörp in de Gemeen Scheeßl in’n Landkreis Rodenborg, Neddersassen. Bi Scheeßl höört von öllers ok de Öörd Büschelskamp, Varel un Veersbrügg mit to. De Oort liggt an’n Rand von de Lümbörger Heid. Scheeßl liggt an de Steed, an de de Beek in de Wümm münnt. En Stück in’n Süden von Scheeßl in de Scheeßler Feldmark münnt ok de Veers in de Wümm. De Naveröörd sünd Helsch mit Rehr un Griemshoop in’n Noorden, Varel, Büschelskamp un Lauenbrüch in’n Noordoosten, Vahl un Benkeloh in’n Oosten, Oostervees un Westervees in’n Süüdoosten, Veers, Badlsdörp un Wohlsdörp in’n Süden, Veersbrügg un Rodenborg in’n Süüdwesten, Jeersdörp un Westerholt in’n Westen un Westeresch, Hetzweeg, Wittkopsbossel, Olenhöben un Wenkeloh in’n Noordwesten. Wenn dat üm dat öllste Vörkamen von Scheeßl in de Oorkunnen geiht, denn warrt faken von dat Diedenhofener Kapitular snackt. Dat is ut dat Johr 805 un dor kummt en Oort Skaesla in vör. In de Vergangenheit is düsse Oort faken mit Scheeßl identifizeert worrn un dorüm hett Scheeßl 2005 ok sien 1200-Johr-Fier fiert. De Wetenschop is sik liekers temlich seker, dat Scheeßl dor nich mit meent ween hebben kann. Dat Kapitular tellt von Noord na Süüd Öörd op, de in dat
En Endoparasit is en Parasit, de, gegen den Ektoparasiten over, in den Organismus vun en Weert leven deit. Dor könnt se sik in den Darm, Bregen, Epithel, in’t Bloot un in de wecken Organe bi upholen. Endoparasiten könnt binnen oder buten de Zellen vun en Organismus leven. Towielen ännert sik dat ok mit’e Tied, wenn de Parasit wassen deit. De Malariaparasit kummt in Bloodzellen vor un is also en intrazellulären Parasiten. Giardia leevt buten de Zellen un warrt vundeswegen to de extrazellulären Parasiten rekent. De Echten Bandwörmer leevt as extrazelluläre Parasiten in den Darm. Ok Weiherflunken sünd Endoparasiten. En besunnern Parasiten is de Assel Cymothoa exigua. Se kruupt in en Fisch rin, lett dor de Tung vun afstarven un nümmt denn sülms de Steed vun de Tunge bi den Fisch in.
En Ektoparasit is en Parasit, wenn he, gegen den Endoparasiten over, nich in en Weert leven deit, man buten (ekto) up de Uppersiete vun en Organismus. He hollt sik nich in deepere Zonen vun dat Geweev up. Ektoparasiten gifft dat bi Planten, Deerter un ok bi'n Minschen. Ektoparasiten an Planten sünd u. a. Blattlüse un Rupen vun Miniermotten. Bi Deerter gifft dat as Ektoparasiten u. a. Jööksieke, allerhand Lüse un Mieten. Bi Steekinsekten as Steekmuggen un Bettwanzen warrt nich vun Parasiten snackt, vunwegen, datt se sik man bloß korte Tied up dat Lief uphoolt.
En Parasitoid is en Organismus, de as Endo- oder Ektoparasit in oder an en Weert leven deit, dormit he sik entwicklen kann, un düsse Weert geiht dor bi doot. So gifft dat Sluppwöpsen, de leggt ehre Eier in de Eier, Larven oder Poppen vun annere Insekten. Achterna fritt de Leggwöpse ehre Larve ehren Weert suutje up, wieldes de noch leven deit. De Verscheel twuschen en Parasitoiden un Parasiten is, datt de Weert bi de Parasitoiden tolest doot geiht un bi de Parasiten nich. Parasitoide weert Ektoparasitoide nömmt, wenn se (buten = ekto) up ehren Weert leevt, un Endoparasitoide, wenn se dor binnen (endo) in leevt. De meisten parasitoiden Insekten höört to de Echten Sluppwöpsen (Ichneumonidae) un to de Leggflegen. Parasitoide un Roofdeerter verscheelt sik dorin, datt de Parasitoid man hööchstens een Weert dootmaken deit, wieldes dat Roofdeert veel Büte dootmaken mutt, wenn dat overleven will. Dat gifft ok Parasitoide, dor wasst en ganze Reeg vun togliek in man een Weert un freet em up. Parasitoide weert for den Plantenschutz insett un kaamt dor ok torecht, wenn de Plage noch nich so wiet utbreedt is, datt dor weertschopplichen Schaden bi tostanne kummt. Dat Woort Parasitoid is 1913 dör den Biologen Odo
Wohlsdörp (hoochdüütsch Wohlsdorf) is en Dörp in de Gemeen Scheeßl in’n Landkreis Rodenborg, Neddersassen. Binnen de Gemeen billt de Oort en egen polietsche Oortschop. Dat Water ut dat Rebeed flütt över Gravens na de Wümm hen af. Twee Kilometer in’n Noorden von dat Dörp münnt de Veers in’e Wümm. Düt Rebeed is as Naturschuulrebeed Veersdaal schuult. De Naveröörd sünd Veersbrügg un Jeersdörp in’n Noorden, Scheeßl un Veers in’n Noordoosten, Badlsdörp in’n Oosten, Brookel un Wensbrook in’n Süüdoosten, Heemsbünnen un Worth in’n Süden, Rodenborg in’n Süüdwesten, Luhn in’n Westen un Borchel un Westerholt in’n Noordwesten. Wohlsdörp kummt üm 1250 rüm as Wolstorp toeerst in de Oorkunnen vör. In’n Tweten Weltkrieg sünd negen Soldaten ut Wohlsdörp fullen oder vermisst. In de Franzosentied von 1810 bet 1814 hett de Oort to de Mairie Rodenborg in’n Kanton Rodenborg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. De Oort hett vör 1885 to de Amtsvaagdie Scheeßl in dat Amt Rodenborg tohöört. Na 1885 weer dat in’n Kreis Rodenborg, de 1977 mit’n Landkreis Bremervöör to’n ne’en, grötteren Landkreis Rodenborg tohoopgahn is. De Oort hett fröher tohoop mit Badlsdörp en Buurschop